གོང་གི་གླེང་གཞིའི་ནང་བརྗོད་ཟིན་པ་ལྟར་།དང་པོ་རང་ཉིད་བོན་པོ་ཞིག་ཡིན་པ་ངོ་འཕྲོད་པའི་ཐོག་ནས་རང་ཉིད་བོན་པོ་ཚད་ལྡན་ཞིག་བྱ་རྒྱུ་ནི་ཧ་ཅང་གལ་ཆེ།དེ་མིན་ང་བོན་པོ་ཡིན་ཞེས་ཁ་ནས་བརྗོད་པ་ཙམ་གྱིས་རང་ཉིད་བོན་པོ་ཡིན་པའི་ངེས་པ་གང་ཡང་མེད།མ་ཟད་ཁ་ནས་བོན་པོ་ཡིན་ཞེས་བརྗོད་དེ་ཚུལ་མིན་གྱི་བྱ་སྤྱོད་ལ་རོལ་བ་ཡིན་ཚེ་བོན་པོིའི་མཚན་ཤེས་དང་མིང་རྗེས་ངན་པ་འཇོག་པ་ཙམ་མ་ཟད།གཡུང་དྲུང་གི་བོན་རིན་པོ་ཆེ་ལའང་བསྐུར་པ་བཏབ་པ་ཡིན་པས་དེ་ནི་བོན་པོ་ཞིག་མིན་པ་ནི།དེ་ཡང་བདག་ཅག་གི་འདྲེན་པ་ཆེན་པོ་རྒྱལ་བ་གཤེན་རབ་མི་བོས་སྡོམ་པ་སྣ་གཅིག་མ་སྲུང་བར།ང་ཡི་འཁོར་གཏོགས་མི་འགྱུར་ཞེས་གསུང་པ་ལྟར།རང་ཉིད་བོན་པོ་ཚད་ལྡན་ནམ་ཡང་དག་པ་ཞིག་ཆགས་པ་ལ་སྟོན་པ་མཆོག་གིས་ཇི་ལྟར་བཀའ་བསྩལ་པ་ལྟར།ལས་འབྲས་ལ་ཡིད་ཆེས།སྐྱབས་གནས་མཆོག་གསུམ་ལ་དད་པ་དང་ཡིད་ཆེས།སྐྱེ་བ་སྔ་ཕྱི་ལ་ཡིད་ཆེས་སོགས་དགོས་པ་ནི་བོན་ལ་འཇུག་པའི་སྒོ་ལྟ་བུ་ཡིན་པས།བོན་པོ་ཡིན་ཕྱིན་ཆད་འདི་དག་ལ་རྡོག་རོལ་དུ་བཏང་མི་ཉན།གཞན་ཡང་བོན་པོ་ཞིག་ཆགས་མིན་ལུས་རྟེན་གྱི་སྒོ་ནས་དབྱེ་བ་གཉིས་སུ་གྲངས་ངེས་པ་ཡིན།དང་པོ་ནི།རང་གི་རྒྱུད་པ་ཕ་མེས་ཡང་མེས་ནས་བོན་པོ་ཡིན་ལ་རང་ཉིད་ཀྱང་དེ་བཞིན་བོན་ལ་མོས་པ་དང་དད་པ་ཡོད་པ་དང་།གཉིས་པ་ནི་རང་ཉིད་ཀྱི་ཕ་མེས་ཀྱི་ཆོས་ལུགས་བོན་པོ་མིན་ཀྱང་རང་ཉིད་བོན་ལ་མོས་ཤིང་རྗེས་སུ་ཚུལ་བཞིན་དུ་འཇུག་པ་གཉིས་སོ།དེ་གཉིས་ལས་ཀྱང་གཙོ་བོ་ནི་རང་ཉིད་ཀྱིས་བོན་ལ་སྟོན་པས་གསུངས་པ་ལྟར་ཚུལ་བཞིན་དུ་བོན་ལ་འཇུག་མིན་ལ་རགས་ལས་སོ།རང་ཉིད་བོན་པོ་ཞིག་ཡིན་པ་ངོ་འཕྲོད་དགོས་པའི་རྒྱུ་མཚན་ནི།དེང་སང་རང་ཉིད་བོན་པོ་ཡིན་པ་ངོ་མ་འཕྲོད་པའི་དབང་གིས་རང་གི་ཕ་མེས་ཡང་མེས་ཀྱི་ཕྱག་རྗེས་ནག་བསུབ་བཏང་བ་མ་ཟད་དེ་དག་ལ་དུས་ནས་དུས་སུ་རུ་ཏྲ་དང་རྡོག་རོལ་དུ་གཏོང་བཞིན་པ་ནི་ཆོས་དང་འཇིག་རྟེན་གང་གི་ཆ་ནས་ཀྱང་མཐུན་ཐབས་མེད།དེ་ཡང་རྒྱུ་མཚན་གཙོ་བོ་ནི་རང་ཉིད་ཀྱིས་རང་ཉིད་རིག་གཞུང་རྣལ་མ་དེ་ངོ་འཕྲོད་པའི་རྐྱེན་གྱིས་ཡིན་པ་རེད་སྙམ།